Συντεταγμένες: 47°37′20″N 6°9′19″E﻿ / ﻿47.62222°N 6.15528°E﻿ / 47.62222; 6.15528

Η **Βεζούλ** (γαλλικά:Vesoul ) είναι η πρωτεύουσα του νομού Ωτ-Σον, στην περιοχή Βουργουνδία-Φρανς-Κοντέ και βρίσκεται στην ανατολική Γαλλία.

Είναι τμήμα της πολιτιστικής και ιστορικής περιοχής της Φρανς-Κοντέ. Έχει 14.998 κατοίκους και η ευρύτερη περιοχή, η οποία περιλαμβάνει 78 κοινότητες, έχει 59.262 κατοίκους, σύμφωνα με την απογραφή του 2016.

Οι κάτοικοί του είναι γνωστοί στα γαλλικά ως *Βεζυλιάν*.

Χτισμένη στην κορυφή του λόφου του Λα Μοτ στην πρώτη χιλιετία με την ονομασία Castrum Vesulium, η πόλη σταδιακά εξελίχθηκε σε ένα ευρωπαϊκό εμπορικό και οικονομικό κέντρο. Στο τέλος του Μεσαίωνα, η πόλη γνώρισε μια δύσκολη περίοδο με επιδημίες (πανώλη) και τοπικές συγκρούσεις.

Απαθανατίστηκε από τον Ζακ Μπρελ το 1968 στο τραγούδι του «Vesoul».

Τοπωνύμιο
---------

Η πρώτη γραπτή αναφορά της πόλης αναφέρεται ως Castrum Vesulium (στα λατινικά Castrum σημαίνει «οχύρωση» και Vesulium «βουνό») το 899. Κατά τη διάρκεια των αιώνων, η πόλη γνώρισε πολλές αλλαγές ονομάτων μέχρι να πάρει το όνομα της Βεζούλ το 1242. Πολλές εξηγήσεις έχουν δοθεί σχετικά με την προέλευση του ονόματος, μια από τις επικρατέστερες προέρχεται από την κελτική ρίζα Ves (βουνό, υψόμετρο), όπως και το όνομα του βουνού Βεζούβιος. Βεζούλ είναι ένα μακρινό παράγωγο του «βουνού» με αναφορά στον λόφο Λα Μοτ όπου είναι εγκατεστημένη η πόλη.

Γεωγραφία
---------

Ο λόφος Λα Μοτ
Η πόλη είναι η πρωτεύουσα του νομού Ωτ-Σον, στα βορειοανατολικά της διοικητικής περιοχής Βουργουνδία-Φρανς-Κοντέ και βρίσκεται 314 χιλιόμετρα κατ' ευθεία γραμμή νοτιοανατολικά του Παρισιού.

Η Βεζούλ διασχίζεται από τέσσερις παραποτάμους του Σον, τέταρτο μεγαλύτερο ποταμό στη Γαλλία, μήκους 473 χιλιομέτρων  που ρέει περίπου δέκα χιλιόμετρα δυτικά της κοινότητας.

Είναι κτισμένη ανάμεσα στον λόφο Λα Μοτ, ύψους 375 μέτρων, και έναν από τους παραποτάμους, τον Ντουργκόν.

Δυτικά της πόλης εκτείνεται σε έκταση 95 εκταρίων η λίμνη Βεβρ.

Ιστορία
-------

Όταν οι Ρωμαίοι το 52 π.Χ. κατέκτησαν την περιοχή, στην οποία κατοικούσε η γαλατική φυλή των Σηκουανών, αναγνώρισαν τα αμυντικά πλεονεκτήματα του λόφου της Μοτ και έχτισαν εκεί ένα στρατιωτικό οχυρό, το οποίο αναπτύχθηκε σε πόλη λίγο πριν από την πρώτη χιλιετία, με το όνομα Castrum Vesulium, ευρισκόμενη στο κέντρο πολλών ρωμαϊκών οχυρωμένων στρατοπέδων. 

Κατά τον Μεσαίωνα υπήρξε έδρα υποκομητείας, παλιά πρωτεύουσα της περιφέρειας Αμόν και εξελίχθηκε με το πέρασμα των αιώνων σε οχυρωμένη πόλη, εμπορικό και δικαστικό κέντρο, θρησκευτική πόλη και έφτασε μέχρι την απόκτηση διοικητικών και πολιτικών λειτουργιών, θέτοντας τη σημασία της σε εθνικό επίπεδο.

Το μέγαρο Μανιονκούρ, 1530
Το 1348, ο Μαύρος Θάνατος εξαπλώθηκε σε όλο το νομό και η επιδημία σκότωσε πολλούς ανθρώπους στη Βεζούλ. Διαδόθηκαν τότε κατηγορίες κατά των Εβραίων της πόλης ότι δηλητηρίασαν τα πηγάδια και ογδόντα από αυτούς καταδικάστηκαν.
Η πόλη έπαθε μεγάλες καταστροφές από τους πολέμους του 16ου αιώνα και τον Τριακονταετή πόλεμο του 17ου αιώνα. Η Βεζούλ άλλαξε πολλούς κυριάρχους μέχρι να ενσωματωθεί το 1678 στη Γαλλία από τον Λουδοβίκο ΙΔ' .

Χαρακτηρισμένη ως «Πόλη πολιτιστικής κληρονομιάς» (Cité Patrimoine), η πόλη έχει μια ιστορική συνοικία με ξεχωριστή αρχιτεκτονική, που αντιπροσωπεύεται από μεσαιωνικά, νεότερα και σύγχρονα μνημεία. Με την πλούσια φυσική της κληρονομιά, η πόλη διαθέτει «προστατευόμενες περιοχές» υψηλού ενδιαφέροντος, συνδυάζοντας πεδιάδες, λόφους και υδάτινους όγκους, που αποδίδονται από αξιοσημείωτες γεωλογικές και τοπογραφικές περιοχές. Η πόλη έχει ακαδημαϊκή επιθεώρηση, πολιτιστικά ιδρύματα καθώς και διάφορα ιδρύματα τριτοβάθμιας εκπαίδευσης. Στην κορυφή του λόφου Λα Μοτ υπάρχει παλιό παρεκκλήσι και άγαλμα της Παρθένου Μαρίας.

Οικονομία
---------

Σημαντική βιομηχανική περιοχή, η Βεζούλ στεγάζει ένα εργοστάσιο κατασκευής εξαρτημάτων και ανταλλακτικών της εταιρείας PSA Peugeot Citroën. Με αναγνωρισμένους τομείς δραστηριότητας, η πόλη είναι ένα από τα κύρια εμπορικά και βιομηχανικά κέντρα της περιοχής.

Είναι επίσης αγροτικό κέντρο και διαθέτει μεγάλη αγορά γεωργικών και κτηνοτροφικών προϊόντων.

Γκαλερί
-------

* Η πλατεία ΔικαστηρίωνΗ πλατεία Δικαστηρίων
* Μνημείο πεσόντων 1914-18Μνημείο πεσόντων 1914-18
* Το ΔημαρχείοΤο Δημαρχείο
* Η κορυφή του λόφου Λα Μοτ με το παρεκκλήσι και άγαλμα της Παρθένου ΜαρίαςΗ κορυφή του λόφου Λα Μοτ με το παρεκκλήσι και άγαλμα της Παρθένου Μαρίας
* Η λίμνη ΒεβρΗ λίμνη Βεβρ
* Ο αγγλικός κήποςΟ αγγλικός κήπος
* Το συντριβάνι με τον οβελίσκοΤο συντριβάνι με τον οβελίσκο
* Ο οβελίσκοςΟ οβελίσκος

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. ↑  *French public service directory*. Ανακτήθηκε στις 23  Σεπτεμβρίου 2023.
6. ↑  Ernest Nègre,*Toponymie générale de la France : Formations préceltiques, celtiques, romanes,*vol. 1, Genève, Librairie Droz, 1999, 1871 , p. 674.
7. ↑  *Voir Vesoul, Haute-Saône* de Guy-Jean Michel et Marc Paygnard, p 30
8. ↑ . «distance-from-vesoul-fr-to-paris».
9. ↑ . «La Saône».
10. ↑ . «universalis.fr/encyclopedie/vesoul/».
11. ↑  *Histoire de Vesoul* d'Alfred Gevrey, σελ. 64

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Βεζούλ** |

* Η επίσημη σελίδα
* Βεζούλ, τραγούδι του Ζακ Μπρελ (Βίντεο)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 143119695
* LCCN: n84146460
* GND: 4485716-0
* SUDOC: 026572710
* BNF: cb15272942j (data)

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ευρώπη
* Πύλη:Γαλλία
 |

 |